El projecte Sagunt, ciutat educadora, protagonista de l'exposició del Grup Fotogràfic Arse en la seua participació d'enguany en el festival Imaginària
05 de maig 2022

![](/media/fwmlpq12/c_1.jpg?width=850&height=566.9886363636364)

Este dimecres a la vesprada es va inaugurar l'exposició del Grup Fotogràfic Arse dedicada al projecte _Sagunt, ciutat educadora_, que s'emmarca en la programació del festival fotogràfic _Imaginària_ de la Universitat Jaume I de Castelló i compta amb la col·laboració de l'Ajuntament de Sagunt a través de la Universitat Popular de Sagunt i del conveni Campus Obert UJI-UP.

En esta mostra, organitzada per la Universitat Jaume I i la Universitat Popular de Sagunt, amb la col·laboració de la Diputació provincial de Castelló, les persones que formen el Grup Fotogràfic ARSE i l'alumnat de Fotografia de l’UP exposen les seues creacions, basades monogràficament enguany en les activitats del projecte _Sagunt, ciutat educadora_.

La regidora delegada de la Universitat Popular, Maria Josep Soriano, ha manifestat que «**Aquesta exposició és un exemple magnífic de ‘Ciutat educadora’ ja que hem col·laborat diferents àrees de l’Ajuntament com Educació, Cultura i Universitat Popular amb la Universitat de Castelló i l’Associació Fotogràfica ARSE, que ens ha mostrat en les seues fotografies diferents racons on se fa educació a la nostra ciutat. En una ciutat educadora tots són aprenents i ensenyants, i així ho demostra aquesta exposició. Esperem seguir col·laborant i seguint fent sinèrgies entre els diferents agents socials i educatius i civils de la ciutat**».

L'exposició es pot visitar de manera gratuïta a la Casa Municipal de Cultura (carrer Progrés, 9) del Port de Sagunt fins el pròxim 20 de maig, coincidint amb la jornada de portes obertes de l’UP, en la qual també es podran contemplar els treballs artístics de gran part de l'alumnat d'esta. L'horari de la sala és de dilluns a divendres de 10.00 a 13.00 i de 16.00 a 21.00 hores.

Amb esta col·lecció, el Grup Fotogràfic Arse se suma un any més a les activitats de la fira de l’UP i també del festival _Imaginària_ de l'UJI. En este treball es mostren les instal·lacions socioeducatives i culturals de la ciutat, així com les activitats que es realitzen per part dels diferents col·lectius del municipi i que formen part del projecte _Sagunt, ciutat educadora_.

El festival _Imaginària_ és un projecte dirigit a posar de manifest que la fotografia i la imatge fixa són cultura, fan cultura i són un element clau en la construcció de la realitat social.

*   [](http://www.facebook.com/sharer.php?u=https://aytosagunto.es/va/actualitat/el-projecte-sagunt-ciutat-educadora-protagonista-de-l-exposicio-del-grup-fotografic-arse-en-la-seua-participacio-d-enguany-en-el-festival-imaginaria/ "Facebook")
*   [](http://twitter.com/share?url=https://aytosagunto.es/va/actualitat/el-projecte-sagunt-ciutat-educadora-protagonista-de-l-exposicio-del-grup-fotografic-arse-en-la-seua-participacio-d-enguany-en-el-festival-imaginaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-projecte-sagunt-ciutat-educadora-protagonista-de-l-exposicio-del-grup-fotografic-arse-en-la-seua-participacio-d-enguany-en-el-festival-imaginaria/ "Linked In")
*   [](mailto:?body=https://aytosagunto.es/va/actualitat/el-projecte-sagunt-ciutat-educadora-protagonista-de-l-exposicio-del-grup-fotografic-arse-en-la-seua-participacio-d-enguany-en-el-festival-imaginaria/)